edgar+allan+Poe

Edgar Allan Poe es va casar amb la seva cosina germana Virginia Clemm, a qui acostumava a anomenar, de manera afectuosa, Sissy o “My child-wife” (la meva esposa-nena), ja que en el moment del seu matrimoni, Edgar tenia 27 anys i Virginia, 13. Es van conèixer l’any 1829, en un viatge que Edgar va fer a Baltimore per visitar el que quedava de la seva família paterna. En aquells moments, Virginia tenia 7 anys i el seu germà Henry en tenia 9. La mare de Virginia, Maria Clemm, era germana del pare d’Edgar. Amb ells vivien també l’àvia, que estava paralítica, i el germà gran d’Edgar, Willian Henry, que estava molt malalt de tuberculosi. Edgar va ajudar a mantenir econòmicament la seva família amb els escassos diners que encara li enviava John Allan, el seu pare adoptiu. L’any 1831, Poe va tornar a Baltimore i s’hi va quedar 3 anys. Li agradaven l’alegria i el caràcter viu de Virginia, que a més era preciosa, amb uns llargs cabells castanys i ulls color violeta. Aquesta bellesa i vivacitat compensaven el seu retard mental, causat per una malaltia soferta als 12 anys. Per això, sempre va tenir la mentalitat d’una nena. Poe va fascinar la infantil Virginia i l’any 1835 va acceptar la proposta de matrimoni del seu cosí. Davant d’aquest projecte, un cosí de l’escriptor, Neilson Poe, va oferir a Maria Clemm que s’enduria Virginia per educar-la i evitar un matrimoni que ell considerava que perjudicaria la nena, tenint en compte els problemes que Edgar Allan Poe ja havia demostrat tenir amb l’alcohol, així com una certa inestabilitat emocional. Poe es va desesperar davant la possibilitat que s’enduguessin Virginia lluny d’ell i escriu a Maria Clemm una carta datada el 29 d’agost de 1835 en què expressa l’amor que sent per la nena i el terrible destí que li espera si s’enduen Virginia. Finalment, Edgar i Virginia es van casar l’any 1836 i sembla que va ser un matrimoni feliç, ja que la influència de la noia sobre el seu marit era sempre beneficiosa. Fins i tot, procurava no beure per no preocupar-la. Alguns estudiosos de l’obra i la vida de Poe creuen que el comportament d’Edgar amb altres dones va accelerar la mort de Virginia, que estava malalta de tuberculosi. Va ser famós un escàndol amorós que va protagonitzar Poe amb dues escriptores, Frances Sargent Osgood i Elizabeth F. Ellet, ambdues casades. Virginia mor l’any 1845 als 23 anys i aquest fet serà el punt que marcarà el viatge sense retorn de Poe cap a l’infern de l’alcohol i la droga. Consumeix opi, làudan i beu quantitats ingents de ginebra per evadir-se de la misèria econòmica i de la tristor de la seva vida. Virginia Poe Clemm va ser, segons la majoria dels estudiosos de l’obra d’Edgar Allan Poe, la inspiració de relats com //Eleonora// i del poema //Annabel// //Lee//. La protagonista d’aquest últim és una “donzella”, una “nena” morta a qui l’autor estimava amb un amor que trascendia l’enteniment dels adults i de la família. Era aquest, doncs, un amor que provoca l’enveja dels àngels, que s’enduen per sempre la bonica Annabel Lee.